Votãlo, 12 ya Susu
Ulume a ece kukãi waye eci co sesamẽla kuenda ukãi a lingevo cimuamue la veyaye.—1 Va Kor. 7:3.
Embimbiliya ka lieci onumbi yilikasi yi lekisa ndomo ulume lukai waye va sukila oku lekisa ocisola va likuetele pokati. Pole, tu sangamo uvangi watiamẽla kocisola caco. (Ocis. ca Sal. 1:2; 2:6) Olohueli vi sukila oku tata lohenda omunu lomunu pokati kavo. Ocisola tu kuetele Suku kuenda omanu tu lisungue lavo, ci kuete esilivilo momo ci tu kuatisa oku yuvula oku kapa kohele olohuela vietu ale viomanu vakuavo. Omanu vamue va siata oku nyõla olohuela viavo omo lioku tala omanu va kasi epõlola haivo va linga umbondo. Tu sukila oku yuvula ovina vi vetiya oku tala omanu va kasi epõlola haivo va linga umbondo ale ovina vikuavo ka via sungulukile. Tu sukilavo oku yuvula oku linga ovina viosi vi molẽha ndu okuti tu kasi oku lingila ocitiokoso manji umue okuti hahueli yetuko. Nda tua ci linga tu lekisa ekambo liocisola. Tu sukila oku ivaluka okuti Suku wa kũlĩha ovisimĩlo vietu kuenda ovina tua siata oku linga. Ovina viaco vi ka tu kuatisa oku pamisa onjongole yetu yoku sanjuisa Suku kuenda oku kala vakuacili lohueli yetu.—Mat. 5:27, 28; Va Hev. 4:13. w16.08 2:7-9
Casapalo, 13 ya Susu
Ka tua la liwekapo oku vu likutililiko, loku pinga okuti vu yukisua lukũlĩhĩso wa suapo wocipango ca [Suku].—Va Kol. 1:9.
Poku ci linga nda ca va kuatisa oku kuata olondunge, kuenda oku kuata elomboloko ndomo va pondola oku ‘endaenda ndeci ca sesamẽla ku Yehova loku u sanjuisa calua.’ Handi vali, nda ca va kuatisa oku linga ‘upange wosi uwa,’ una Yehova a yonguile okuti ovo va u linga ndeci oku kunda olondaka viwa. (Va Kol. 1:10) Nda tu kasi oku longisa Embimbiliya komunu umue, tu sukila oku u kuatisa oco a kuate elomboloko liokuti oku tanga loku lilongisa Embimbiliya olonjanja viosi ci pondola oku u kuatisa oku fendela Yehova. Ocituwa coku lilongisa Embimbiliya, ci tu longisa oku limbuka esilivilo lioku linga elilongiso lio pokolika. Nda olonjanja viosi tua tanga Embimbiliya loku sokolola ovina viaco, ci tu kuatisa komuenyo wetu kuenda kupange woku kunda. Nda tu kasi kupange woku kunda kuenje omunu umue o tu linga epulilo limue okuti ka lia lelukile oku li tambulula, tu pondola oku eca kokuaye etambululo lekuatiso Liembimbiliya. Eci tu sapuila komanu vakuavo ovina tua siata oku lilongisa kelilongiso lietu lio pokolika kuenda ndomo tua siata oku kuatisiwa, tu pondola oku va vetiya oku lilongisa Embimbiliya oco va kuatevo onima. w16.08 4:3, 4w16.08 4:3, 4
Calumingu, 14 ya Susu
Tu kuete uyaki umue . . . lolohoka violondele.—Va Efe. 6:12.
Ci kuete esilivilo lia velapo oku yuvula ovina vĩvi violuali lulo, elongiso liokuti ovina via tukuluka ño, kuenda oku linga ovina vikuavo via vĩha ndeci: Oku linga evĩho liukahonga, oku sipa, oku nyua calua ovina vi koluisa, oku nyua olodroga. Tu sukilavo oku amamako oku tamalãla lesumuo kuenda a honguo etu. (2 Va Kor. 10:3-6; Va Kol. 3:5-9) Anga hẽ tu pondola oku yula ovanyãli vetu va kuete unene walua? Tu pondola oku yula pole, ka ca lelukile! Paulu wa lisokisa lomunu ukualomapalo vioku li veta lolonuku poku popia hati: “si yaki ndu o veta ño ofela.” (1 Va Kor. 9:26) Ndeci omunu ukualomapalo vioku li veta olonuku a liyaka lomunu ukuavo, tu sukilavo oku tamalãla poku li yaka lovanyãli vetu. Yehova o tu pindisa kuenda o tu kuatisa oku ci linga. Eye wa siata oku ci linga lekuatiso Liembimbiliya, alongiso a sangiwa valivulu etu, olohongele viekongelo, olohongele vimbo kuenda olohongele viofeka. Anga hẽ wa siata oku kapako olonumbi viosi wa siata oku tambula? w16.09 2:2, 3w16.09 2:2, 3
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn